Charisma Carpenterová

Charisma Lee Carpenterová (neprechýlene Charisma Lee Carpenter; * 23. júl 1970, Las Vegas, Nevada, USA) je americká herečka, známa z televíznych seriálov Buffy, premožiteľka upírov (19971999) tiež v jeho spin-offe Angel (19992004), Veronika Marsová (20052006) a z filmovej série The Expendables (2010–2012).

 Detstvo a mladosť 

Carpenterová sa narodila v Las Vegas ako jediná dcéra Christine a Dona Carpenterových. Má španielsky, francúzsky a nemecký pôvod. Navštevovala strednú školu v Las Vegas, neskôr sa s rodinou presťahovala do Mexika a potom do San Diega, kde študovala na umeleckej škole. Po maturite cestovala po Európe a pracovala ako predavačka, inštruktorka aerobiku a roztlieskavačka tímu San Diego Chargers.

V roku 1991 bola spolu s dvoma priateľmi napadnutá sériovým násilníkom Henrym Hubbardom Jr. pri plávaní v San Diegu. Vďaka jej svedectvu a dôkazom bol útočník odsúdený na 56 rokov väzenia.

 Kariéra 

Carpenterovú si všimol filmový agent v Los Angeles, keď pracovala ako čašníčka a chcela si zarobiť na štúdium. To ju priviedlo k účinkovaniu v divadelných predstaveniach a viac než dvadsiatich reklamách. Prvú televíznu úlohu získala v roku 1994 v epizóde televízneho seriálu Pobrežná hliadka. Krátko nato hrala hlavnú úlohu v tínedžerskej dráme Malibu Shores, po boku hercov ako Greg Vaughan, Susan Ward a Keri Russell. 

V roku 1996 sa uchádzala o hlavnú postavu v televíznom seriáli Buffy, premožiteľka upírov, no namiesto toho získala úlohu Cordelie Chase. Po troch sériách seriálu jej ponúkli rozšírenú rolu tej istej postavy v spin-offe Angel po boku Davida Boreanaza. Rolu Cordelie hrala v seriáli štyri série. 

V roku 2004 hosťovala v televíznom seriáli Čarodejnice. O rok neskôr, stvárnila rolu Kendall Casablancas v televíznom seriáli Veronika Marsová. Neskôr sa Carpenterová objavila vo viacerých televíznych filmoch vrátane Lovec démonov (2006), Flirtovanie s nebezpečenstvom (2006) či Psychosis (2010). 

V roku 2010 bola obsadená do postavy Lacy vo filme The Expendables po boku Sylvestera Stallona, ktorú si zopakovala aj v pokračovaní The Expendables 2 z roku 2012. V roku 2010 bola zvažovaná do role Julie Chang vo filme Tekken, ktorý bol natočený na motív videohry. Postava Julie Chang nakoniec vo filme nebola zahrnutá. 

V roku 2011 sa objavila sa v epizóde televízneho seriálu Hrozba z temnoty kde si zahrala po boku Jamesa Marstersa. V rokoch 2012 až 2013 stvárnila postavu Rebeccy Sewell v televíznom seriáli The Lying Game, pričom v druhej sérii jej postava bola povýšená medzi hlavné postavy. V roku 2015 hosťovala v televíznom seriáli Scream Queens. 

V roku 2019 hrala v televíznom thrilleri The Griddle House a objavila sa v niekoľkých produkciách pre stanice ako Lifetime či Hallmark, ktoré sa zameriavajú na rodinné a kriminálne drámy. Pokračovala aj ako moderátorka a rozprávačka true-crime série Surviving Evil na stanici Investigation Discovery, ktorú viedla od roku 2013.

 Súkromný život 

V októbri 2002 sa Carpenterová vydala za Damiana Hardyho a v marci 2003 sa im narodil syn Donovan Charles. Manželstvo sa skončilo rozvodom v roku 2008. Carpenterová je katolíčka.

V roku 2021 verejne podporila Raya Fishera, ktorý obvinil režiséra Jossa Whedona z toxického správania. Carpenterová zároveň uviedla, že ju Whedon prepustil zo seriálu Angel kvôli jej tehotenstvu a správal sa k nej neprimerane. 

V roku 2002 bola Carpenterová zaradená na 31. miesto v rebríčku „99 najžiadanejších žien“ magazínu AskMen a v roku 2005 na 44. miesto. V júni 2004 sa objavila na obálke a v desaťstranovom nahom fotení pre magazín Playboy. Neskôr uviedla, že fotenie absolvovala z osobných dôvodov – chcela získať späť sebavedomie a cítiť sa opäť žiaduca po tom, čo po pôrode pribrala 50 libier (približne 23 kg).

 Iné projekty 

 Externé odkazy 



 Zdroj 

Kategória:Filmové herečky USA
Kategória:Televízne herečky USA
Kategória:Osobnosti USA nemeckého pôvodu
Kategória:Osobnosti španielskeho pôvodu
Kategória:Osobnosti USA francúzskeho pôvodu
Kategória:Kresťanské osobnosti USA
Kategória:Osobnosti z Las Vegas